b'\n_START_ARTICLE_\nProtibalisti\xc4\x8dni izstrelek\n_START_PARAGRAPH_\nProtibalisti\xc4\x8dni izstrelek je raketni izstrelek, namenjen obrambi pred balisti\xc4\x8dnimi izstrelki. Protibalisti\xc4\x8dni izstrelki so zelo podobni izstrelkom zemlja-zrak, vendar so zaradi prestrezanja na ve\xc4\x8djih vi\xc5\xa1inah in pri ve\xc4\x8djih hitrostih zasnovani nekoliko druga\xc4\x8de. Ve\xc4\x8dji doseg in potreba po ve\xc4\x8dji hitrosti izstrelka zahtevata ve\xc4\x8dji raketni motor (ali ve\xc4\x8d raketnih stopenj), po navadi pa mora biti sposoben prestrezanja tar\xc4\x8d tako v atmosferi, kot izven atmosfere. Za prestrezanje izven atmosfere ima bojna glava izstrelka name\xc5\xa1\xc4\x8dene tudi potisnike (majhne raketne motorje), ki skrbijo za manevriranje v pogojih, ko obi\xc4\x8dajne aerodinami\xc4\x8dne krmilne povr\xc5\xa1ine ne delujejo ve\xc4\x8d.\n_START_SECTION_\nRazvoj protibalisti\xc4\x8dnih izstrelkov\n_START_PARAGRAPH_\nRazvoj se je za\xc4\x8del \xc5\xbee kmalu po pojavu medcelinskih balisti\xc4\x8dnih izstrelkov. Prvo uspe\xc5\xa1no prestrezanje balisti\xc4\x8dnega izstrelka je leta 1961 izvedla Sovjetska zveza, leta 1971 pa je zgradila prvi uporabni protibalisti\xc4\x8dni sistem A-35, ki je \xc5\xa1\xc4\x8ditil Moskvo in je v izbolj\xc5\xa1ani razli\xc4\x8dici v uporabi \xc5\xa1e danes. ZDA so vzporedno razvile svoj sistem Nike-X, iz katerega sta se razvila protibalisti\xc4\x8dna izstrelka Spartan (dolgega dosega) in Sprint (kratkega dosega). Vsi prvi protibalisti\xc4\x8dni izstrelki so nosili jedrske konice, ki bi z jedrsko eksplozijo in sevanjem uni\xc4\x8dili elektroniko v nasprotnikovih jedrskih konicah. Ta princip je postal nepriljubljen zaradi elektromagnetnega pulza, ki nastane ob jedrski eksploziji visoko v atmosferi in lahko povzro\xc4\x8di motnje delovanja ali celo okvare elektronskih naprav na tleh. Zato so v ZDA za\xc4\x8deli z razvojem protibalisti\xc4\x8dnih izstrelkov, ki tar\xc4\x8de ne uni\xc4\x8dijo s pomo\xc4\x8djo eksplozije, temve\xc4\x8d s trkom vanjo (hit-to-kill). Ta zasnova se uporablja tudi pri novej\xc5\xa1ih protibalisti\xc4\x8dnih izstrelkih._NEWLINE_V sedemdesetih letih 20. stoletja se je pojavil koncept uporabe ve\xc4\x8d jedrskih konic na enem balisti\xc4\x8dnem izstrelku. Zaradi potencialno velikega \xc5\xa1tevila jedrskih konic in spremljajo\xc4\x8dih vab je protibalisti\xc4\x8dna obramba postala zelo zahtevna, \xc4\x8de ne kar nemogo\xc4\x8da. ZDA so problem posku\xc5\xa1ale odpraviti s programom SDI, ki je vklju\xc4\x8deval nekatere eksoti\xc4\x8dne koncepte, kot so satelitska oro\xc5\xbeja in oro\xc5\xbeje z usmerjeno energijo, ki pa nikoli ni bil uveden v operativno rabo. _NEWLINE_Po koncu hladne vojne so bili dolo\xc4\x8deni elementi iz tega programa izbrani za osnovo za razvoj modernih protibalisti\xc4\x8dnih izstrelkov, ki bi bili sposobni prestrezati balisti\xc4\x8dne izstrelke kratkega in srednjega dosega ter tako \xc5\xa1\xc4\x8ditil ZDA in ostale zahodne dr\xc5\xbeave pred omejenim napadom z balisti\xc4\x8dnimi izstrelki. Tu gre predvsem za ladje, opremljene z bojnim sistemom Aegis ter fiksna izstreli\xc5\xa1\xc4\x8da, od katerih je eno \xc5\xbee zgrajeno na Aljaski, nekaj pa bi jih zgradili v Evropi (Poljska, Romunija). Ravno razvoj tega sistema je povzro\xc4\x8dil precej\xc5\xa1nje nasprotovanje Rusije, ki meni, da so ti sistemi uperjeni proti njej._NEWLINE_Poleg ZDA in Rusije so protibalisti\xc4\x8dne izstrelke in sisteme razvile tudi druge dr\xc5\xbeave, kot so Kitajska, Izrael, Indija in Francija.'